Puhelun aikana suomalaiset sukujuuret omaava ja suomalaisesta koulutusosaamisesta kiinnostunut astronautti Tim Kopra vastaili Marsin asuttamiseen ja sen haasteellisuuteen liittyviin kysymyksiin.

Osana Epic Challenge -koulutusohjelmaa kaksi Itä-Suomen yliopiston, Karelia-ammattikorkeakoulun, Pohjois-Karjalan koulutuskuntayhtymän ja Joensuun normaalikoulun opiskelijoista koottua ryhmää ratkoo Marsin asuttamiseen liittyviä haasteita yhteistyössä Yhdysvaltain avaruus- ja ilmailuhallinto Nasa:n kanssa.

– Jossain puhelun keskivaiheilla tajusin, että me todellakin puhumme miehelle, joka on avaruudessa! Se saa miettimään, miten pitkälle ihmiskunta on tullut ja miten pitkälle meidän on vielä mahdollista päästä, hehkutti Itä-Suomen yliopiston tietojenkäsittelytieteen opiskelija Hely Herranen.